## La Generalitat posa en servici la nova passarel·la ciclopedestre d’Alcàsser amb una estructura més resistent davant futures riuades

*** L’actuació s’emmarca en el pla Endavant, després d’assumir la Generalitat les competències necessàries per a executar les obres de reconstrucció
* La passarel·la, amb una inversió de 900.000 euros, s’ha dissenyat amb una cota elevada i criteris de resiliència per a garantir més seguretat**

La Generalitat ha posat en servici la nova passarel·la ciclopedestre que connecta Picassent i Alcàsser, i amb això es restablix la mobilitat entre els dos municipis i la circulació segura amb una infraestructura moderna i preparada per a resistir amb garanties futurs episodis de riuades.

La directora general d’Infraestructures de Transport Terrestre, María José Martínez Ruzafa, ha visitat la passarel·la amb motiu de la seua reobertura i ha assenyalat que “es recupera així una connexió fonamental cap a servicis essencials com Metrovalencia, el poliesportiu i altres equipaments municipals”. L’actuació ha comptat amb una inversió de la Generalitat de 900.000 euros.

Durant la visita, en la qual ha estat acompanyada per l’alcalde de la localitat, Alberto Primo, Martínez Ruzafa ha recordat que la Generalitat ha actuat “allí a on els ajuntaments no podien assumir a soles estes obres. Hem reconstruït la passarel·la amb millores estructurals que augmenten la seguretat de vianants i ciclistes”.

La solució adoptada per a reposar la connexió ciclopedestre ha consistit en una nova passarel·la d’ús compartit per a vianants i ciclistes, que salva el barranc de Picassent mitjançant una estructura metàl·lica que està recolzada en els dos màrgens. El seu disseny incorpora criteris de resiliència, amb fonamentacions profundes que eviten el soscavament, talussos i llit protegits amb escullera i una rasant elevada per a situar la infraestructura per damunt del nivell de l’aigua en episodis de crescuda.

Respecte a les seues característiques tècniques, la nova estructura té 40 metres de longitud, està construïda amb 31,4 tones d’acer estructural i manté una geometria similar a l’anterior. A més, presenta unes dimensions interiors de 3,35 metres d’altura i 4 metres d’amplària, la qual cosa la fa lleugerament més ampla que la passarel·la substituïda. Els treballs s’han completat amb la llosa de formigó armat del tauler, la reconstrucció de les connexions amb els vials existents, la instal·lació de la barana i la protecció final del llit.

Martínez Ruzafa ha destacat la coordinació que hi ha hagut entre administracions i organismes per a executar les obres “en un punt tan complicat com este amb l’estructura del bypass, amb les obres del col·lector de l’Entitat Pública de Sanejament d’Aigües Residuals de la Comunitat Valenciana (EPSAR) i amb la canalització que també està realitzant la Direcció General de l’Aigua en la qual s’han invertit 1,2 milions d’euros”.

Per la seua banda, l’alcalde d’Alcàsser, Alberto Primo, ha agraït a la Generalitat “la important inversió en el municipi en un moment de necessitat, que ha permés que ara tinguem una escullera nova que protegix la part dreta del barranc de Picassent i una passarel·la actualitzada al segle XXI”. Davant d’esta inversió “tan positiva”, l’alcalde ha recordat “la intenció d’instal·lar una macrodepuradora que l’única cosa que hauria fet era afectar tot l’entorn del municipi d’Alcàsser” la passada legislatura.

**Més de 6 milions en el marc del pla Endavant**

La intervenció a Alcàsser s’integra en el pla Endavant, després d’assumir la Generalitat les competències per a executar obres de rehabilitació en més d’una vintena de municipis afectats per les inundacions.

En el cas d’Alcàsser, la Generalitat ha destinat més de 6 milions d’euros, dels quals 900.000 euros corresponen a la reconstrucció d’esta passarel·la i 2,39 milions a ajudes directes per a atendre primeres necessitats. A esta quantitat cal sumar, entre altres, 1,7 milions en infraestructures hidràuliques executades per l’EPSAR per a un col·lector que transcorre en paral·lel a la passarel·la i l’actuació definitiva de la qual estarà finalitzada en els pròxims dies. De la mateixa manera, també han finalitzat obres de canalització en el nucli urbà en el qual s’han invertit 1,2 milions i altres actuacions en infraestructures sanitàries que es van vore afectades amb les riuades i que donen servici al municipi.

Fecha: 09/12/2025